Når koncertpladsen Eskelund er klar til at afløse Vestereng, bliver det med plads til mere end 50.000 publikummer.

Annonce

Så kan byens koncertarrangører godt begynde at finde de absolutte verdensstjerners hemmelige telefonnumre frem.

Byens nye koncertplads - Eskelund - bliver nemlig endnu større end først antaget.

Oprindelig var det planen, at koncertpladsen, der ligger som en grøn kile i området mellem Åhavevej,Viby Ringvej og Brabrandstien, skulle kunne huse mellem 20.000 og 25.000 publikummer.

Men i dag kan DR Østjylland fortælle, at Århus Kommune har udvidet planerne betragteligt, så der nu tales om et areal, der er gearet til koncerter med mere end 50.000 gæster.

Vokseværket er en direkte konsekvens af advarsler fra Muskelsvindsfonden, der arrangerer Grøn Koncert. I år solgte Muskelsvindsfonden 32.000 billetter til Grøn Koncert på Vestereng i Skejby - altså langt flere end der ville kunne proppes ind bag genbrugspladsen ved Eskelund.

»Hvis man skulle reducere det til 20-25.000, så ville det være en væsentlig økonomisk øretæve, som vi skulle tage på os, hvis vi ville ligge i Aarhus«, fortæller indsamlingschef Theis Petersen til DR Østjylland.